Ary tsy vitan’izay nanaiky azy fotsiny ny olona fa nibaboka tsy niady akory hankaiza aminy anefa e! Hoy ny sasany, tsy haharesy azy tsinona! Tany ngazana aza avadika mampiepaka tanana mba hahazoana vokatra, ka olona tahaka ny tena no ho jerem-potsiny mamely ny tena! Matahotra tsinona! Hoy ny hafa. Inona anefa no mahatahotra? Fa tsy ao akory ny rariny sy hitsiny, tsy ao ny didy aman-dalana azo amelezana an-drainijery na fara-faharatsiny hiarovan-tena? Hijoro ho vavolombelona fotsiny mandritra ny iray minitra dia tsy ho sahy! Aiza izany? Inona no hiafarany? Ary ny olon-tsotra indray mba leoko ihany fa ireo mahalala, ireo tokony hijoro tahaka ny sefo kantao, ry razozefa katekista, ry randria mpitandrina fiangonana no tena loza! Ilay sefo kantao? Natao hampihatra ny didy aman-dalana ny mpanao fanjakana, kanefa izy tokony hampanaja ny lalana indray no mandika azy! Ataony ambonin’ny lalana rainijery. Matahotra an’ drainijery tsinona izy hoy ny feon’ny sasany fa lava tanana anie rainijery ka azony angatahina hifindra toerana mora foana, raha mananonanoana azy hankaiza anefa no tsy hanaiky azy, hoy indray ny hafa, efa nihinana ny mamy nomeny ka hankaiza! Fa angaha moa tsy mpanompon’ny vahoaka tsy ankanavaka ny fonksionera satria ny volam-bahoaka tsy ankanavaka no anakaramana azy, ka nahoana no asiany tombo sy hala ny olona, ary nahoana no tsy ampianariny izay tokony ho fantany? 74- zoma 05 septambra 1969, iv lah 4002 angaha tsy efa ny tokony ho antonony azy ny karama raisiny no mbola mitady amboniny indray izy? Hankaiza ihany no hitondrana ity vahoaka ity? Razozefa miasa dia miasa mitory ny evanjely sy mampianatra katekista, mandany andro mitsidika tokantrano maro mampahalala ny fifankatiavana sy ny fifandeferana, mpamitrana ny fihavanana tapaka sy mpanamboatra ny tokantrano mihilangilana. Kanefa koa mikimpy velona eo anoloan’ny heloka sy ny fahotana. Mividy fanitso atao tafon’ny eglizy rainijery, dia avelany ny helony avy aiza anefa ny vola nividianana ny fanitso natafo ny eglizy, tsy avy tamin’ny fanambakana? Mandravaka labozia sy voninkazo ny otely ny fianakavian-drainijery dia voatonona ho isan’ny zanak’ andriamanitra kanefa ny fahadisoana vitan’ireny eo amin’ny mpiara-belona aminy, mihoatra lavitra noho ny tambanivohitra izay tondroina ho tsy mahalala an’andriamanitra. Ary izy razozefa rahateo moa tsy matavy amin’ny ara-nofo avy amin’ny fitoriana ny ara-panahy? Vary, anana, hanin-kotrana isan- karazany no aterin’ny olona ho azy, ary tsy am-pisalasalana no andraisany an’ireny kanefa fantany izao ny hery lany nentina namokatra an’ireny. Olona mahalala ka dia manaiky fotsiny ho fiasan-dry rainijery, ary amin’izany dia manao zavatra mifanipaka amin’ny teny toriny. Fa ahoana koa no anekena sy itokian-dry maopera an-drazozefa? Na ny olon-tsotra aza mahalala ny tsy fetezan’ny ataony ary re fa nisy nisoko nangina nampakatra tany amin-dry maopera kanefa vao maika toa nahazo fitokiana bebe kokoa indray razozefa. Raha tonga manao famangiana maopera dia ao amin-dry razozefa foana no niantranoany. Razozefa no mpitarika azy manketsy sy mankeroa. Ary razozefa no efa nentiny in-droa nankany antananarivo. Ny ratsy ve no itokiana? Ny ratsy ve no vao maika hambinina?